ทองคำปิดพุ่ง 32.6 ดอลล์
สัญญาทองคำตลาดนิวยอร์กปิดพุ่งขึ้น 32.6 ดอลล์  รับแผนอุ้มกรีซรอบสอง
22 ก.พ. 2555

สัญญาทองคำตลาดนิวยอร์กปิดพุ่งขึ้น 32.6 ดอลล์  รับแผนอุ้มกรีซรอบสอง
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 32.6 ดอลลาร์ หรือ 1.9% ปิดที่ 1758.5 ดอลลาร์/ออนซ์ หลังจากเคลื่อนตัวในช่วง 1759.0 - 1743.0 ดอลลาร์
นักวิเคราะห์ในตลาดทองคำว่า สัญญาทองคำทะยานขึ้นกว่า 32 ดอลลาร์หลังจากรมว.คลังยูโรโซนได้บรรลุข้อตกลงในการอนุมัติมาตรการช่วยเหลือรอบ 2 สำหรับกรีซวงเงิน 1.30 แสนล้านยูโรเมื่อวานนี้ โดยมีเป้าหมายที่จะช่วยให้กรีซสามารถหลีกเลี่ยงการผิดนัดชำระหนี้ 
นอกจากนี้ สัญญาทองคำยังได้รับแรงหนุนหลังจากจีน ซึ่งเป็นผู้นำเข้าทองคำและทองแดงรายใหญ่ของโลก ประกาศลดเพดานกันสำรองเงินฝากของธนาคารพาณิชย์ (RRR) เพื่อบรรเทาภาวะตึงตัวด้านสินเชื่อในระยะสั้น
สภาทองคำโลก (WGC) เปิดเผยว่า ความต้องการทองคำทั่วโลกในปี 2554 ปรับเพิ่มขึ้นแตะระดับ 4,067.1 ตัน คิดเป็นมูลค่า 2.055 แสนล้านดอลลาร์สหรัฐ ซึ่งนับเป็นครั้งแรกที่ความต้องการทองคำทั่วโลกมีมูลค่าสูงเกินกว่า 2 แสนล้านดอลลาร์สหรัฐ